Diari Oficial de la Generalitat Valenciana


Sumari del DOGV 6768, del 07-05-2012 (2012/4323)

RESOLUCIÓ de 2 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del protocol general de col·laboració entre la Generalitat i el Ministeri d'Economia i Competitivitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6768

Data del DOGV
:   07-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4323


Data del document
:   02-05-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 2 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del protocol general de col·laboració entre la Generalitat i el Ministeri d'Economia i Competitivitat. [2012/4323]  
La Generalitat i el Ministeri d'Economia i Competitivitat han subscrit, després de la tramitació prèvia reglamentària, el 10 d'abril de 2012, un protocol general de col·laboració.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 283/2012, i que figura com a annex d'esta resolució.  
  
València, 2 de maig de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Protocol general de col·laboració entre el Ministeri d'Economia i Competitivitat i la Generalitat Valenciana  
  
Madrid, 10 d'abril de 2012  
  
Reunits  
  
Luis de Guindos Jurado, en l'exercici de les seues funcions de ministre d'Economia i Competitivitat, de conformitat amb el que disposa l'article 4.1 de la Llei 50/1987, de 27 de novembre, de Govern.  
I Alberto Fabra Part, en l'exercici de les seues funcions de president de la Generalitat Valenciana, de conformitat amb el que disposa l'article 10 de la Llei 5/1983, de 30 de desembre, del Consell.  
  
Manifesten  
  
Al Ministeri d'Economia i Competitivitat li correspon la definició, el desplegament i l'execució de les activitats de promoció i internacionalització de les empreses espanyoles, així com la labor de captació d'inversions exteriors.  
Per a l'adequat exercici de les seues competències i l'efectiva aplicació de les activitats de promoció i internacionalització a l'exterior, el Ministeri considera indispensable dur a terme una estreta cooperació amb les comunitats autònomes perquè puguen exercir eficaçment la projecció a l'exterior de les seues competències, sense perjuí de les de l'Estat, i en el marc de la mútua lleialtat institucional.  
  
Amb este fi, el Ministeri d'Economia i Competitivitat oferix la possibilitat d'incorporar a les seues oficines econòmiques i comercials en les missions diplomàtiques, les oficines en l'exterior de les comunitats autònomes que així ho desitgen. Esta incorporació es realitzarà tenint en compte les disponibilitats existents i a fi de prestar a les comunitats autònomes una assistència directa en la promoció dels seus interessos, aconseguir una millor coordinació de funcions, i obtindre una més eficaç utilització dels recursos disponibles.   
Al seu torn, el Ministeri d'Economia i Competitivitat oferix la possibilitat que la Generalitat Valenciana col·labore en l'atracció d'inversions de capital i la construcció d'una comunitat internacional d'inversors a Espanya.  
Per la seua banda, la Conselleria d'Economia, Indústria i Comerç de la Generalitat Valenciana disposa, a través de la mercantil de capital públic, Institut Valencià de l'Exportació, SA (IVEX), d'una xarxa d'oficines en l'exterior l'objectiu del qual és el suport a la internacionalització del teixit empresarial de la Comunitat Valenciana, així com l'atracció d'inversions a la regió.  
La Conselleria d'Economia, Indústria i Comerç de la Generalitat Valenciana acull molt favorablement l'oferta del Ministeri d'Economia i Competitivitat i la possibilitat d'incorporar la dita xarxa d'oficines als locals de les oficines econòmiques i comercials en les missions diplomàtiques que es determinen de mutu acord, de conformitat amb els objectius abans indicats.   
Per tot això, les dos parts  
  
Acorden  
  
Primer. La xarxa d'oficines a l'exterior d'IVEX s'instal·larà en els locals de les oficines econòmiques i comercials en les missions diplomàtiques. Si en alguna destinació en què IVEX compta amb delegació no hi ha oficina econòmica i comercial esta s'instal·larà en l'oficina de la localitat més pròxima. Este acord preveu la integració de les següents oficines de la Xarxa d'IVEX: Londres, Hong Kong, Sao Paulo, Xangai, Nova Delhi, Dubai, Varsòvia, Moscou, Casablanca, Mèxic DF, Nova York, Munic i Dallas.  
  
Segon. Les oficines de la xarxa IVEX que s'instal·len en els locals de les oficines econòmiques i comercials en les missions diplomàtiques rebran tot el suport possible per a l'adequat exercici de les seues funcions. A este efecte, el responsable de l'oficina de la xarxa IVEX es coordinarà i mantindrà informat el responsable de l'oficina econòmica i comercial en què estiga instal·lat, o al membre d'esta que aquell designe, sobre els seus plans d'actuació i les seues relacions amb les institucions i òrgans de cada país on estiguen situades, en el marc de les seues competències.   
  
Tercer. Sense perjuí de la seua incorporació als locals de les oficines econòmiques i comercials en les missions diplomàtiques, la xarxa d'oficines en l'exterior d'IVEX conservarà la seua dependència dels òrgans de govern de l'Institut Valencià de l'Exportació, SA, per la qual cosa al seu personal i als seus mitjans materials no se'ls aplicaran les disposicions relatives als membres del personal i als mitjans de les missions diplomàtiques previstes en el Conveni de Viena de Relacions Diplomàtiques.   
  
Quart. A les oficines de la xarxa exterior d'IVEX que s'incorporen a les oficines econòmiques i comercials en les missions diplomàtiques, i al seu personal, se'ls aplicaran les disposicions de règim interior establides pels seus responsables.   
  
Quint. La Generalitat Valenciana a través d'IVEX destinarà els recursos humans necessaris per a promoure la internacionalització del teixit empresarial de la Comunitat Valenciana en tots aquells mercats en què Espanya compte amb oficines econòmiques i comercials. D'esta manera la Generalitat aprofundirà en una major coordinació i complementarietat amb el Ministeri d'Economia i Competitivitat en matèria de promoció exterior arribant a més de 100 destinacions, Ministeri amb què col·laborarà activament per a este fi a través de la Direcció General de Comerç i Inversions i l'Institut de Comerç Exterior. L'objectiu últim és que les empreses de la Comunitat Valenciana reben una oferta conjunta i complementària de suports a les seues estratègies d'internacionalització.  
  
Sext. La Generalitat Valenciana a través d'IVEX col·laborarà amb el Ministeri d'Economia i Competitivitat per a este fi a través de la Direcció General de Comerç i Inversions i l'Institut de Comerç Exterior, en la captació d'inversions exteriors transmetent una imatge d'Espanya associada a un país competitiu, creixentment internacionalitzat i dotat de recursos humans i tecnològics adequats al procés de globalització dels mercats i les economies. Així mateix, la Generalitat Valenciana es compromet a la difusió i promoció a la Comunitat Valenciana de les actuacions que realitze el ministeri en este àmbit.  
  
  
Sèptim. Per mitjà d'un conveni de col·laboració específic entre la Secretaria d'Estat de Comerç i la Conselleria d'Economia, Indústria i Comerç de la Generalitat Valenciana que es firmarà en el termini d'un mes i la concreció del qual començarà immediatament a la firma del present protocol, es concretaran les actuacions que les dos administracions acorden desenrotllar per al compliment del present protocol, així com el seu finançament, vigència i causes d'extinció.  
  
En prova de conformitat amb tot això, firmen el present per duplicat exemplar.   
  
El ministre d'Economia i Competitivitat: Luis de Guindos Jurado.  
  
  
El president de la Generalitat Valenciana: Alberto Fabra Part.